Lliw apostolninkunawan kachkasparaqmi paykunata Jesus nirqa:
—Jerusalen llaqtamantaqa amaraqyá lloqsiychikraqchu,
uyariwasqaykichikman hinayá suyaychik Taytaypa promesan cumplikunanta.*
Cheqaptam Juanqa yakuwan bautizarqa,
aswanqa kay-kay punchawmi Chuya Espirituwan Dios bautizasunkichik.
Hanaq pachaman Jesuspa ripukusqanmanta
Huñunasqa kachkaptinkum apostolninkuna Jesusta tapurqaku:
—Señorllayku ¿kunanpunichu libranki Israel nacionta ñawpaq hina kananpaq?
—nispa.
Paymi nirqa:
—Manam yachanaykichikchu imay tiempom otaq ima punchawmi kaykuna kanantaqa,
Dios Taytallam chay tiempotaqa akllanman.
Ichaqa Chuya Espiritu qamkunaman hamuptinmi atiyta chaskinkichik.
Chaymi ñoqamanta willakunkichik Jerusalen llaqtapi,
lliw Judea lawpi,
Samaria lawpi hinaspa kay pachapa cantonkama.
Kaykunata niruptinñataqmi apostolninkuna qawachkaptin Jesusta Dios hoqarirurqa hanaq pachaman.
Puyu ukuman Jesus chinkaykuptinmi apostolninkunaqa manaña rikurqachu.
Cieloman hoqarikusqanta qawachkaptinkuñataqmi paykunapa hichpanpi yuraq pachayoq iskay runakuna rikurirurqa,
paykunam nirqa:
—Galileamanta kaq qarikuna ¿imanasqataq cielota qawachkankichik?
Jesusmi chawpikichikmanta hanaq pachaman hoqarikuchkan,
waknallam qawachkaptikichik kutimunqa.